अंतरदेशीय जल परिवहन मार्ग के जरिए माल ढुलाई करने से यातायात और संचालन लागत काफी हद तक घटाई जा सकेगी। जलमार्ग से ढुलाई की लागत महज पचास पैसे प्रति टन प्रति किलोमीटर है, जबकि रेलमार्ग पर यह लागत एक रुपए और सड़क मार्ग पर डेढ़ रुपए है। ऊर्जा इस्तेमाल के आंकड़े भी इस तथ्य को सत्यापित करते हैं। जहां सड़क मार्ग पर डेढ़ सौ किलो सामान ढोने में एक अश्वशक्ति ऊर्जा खर्च होती है, रेलमार्ग से इतने में पांच सौ किलो सामान ढोया जा सकता है, वहीं जलमार्ग के जरिए इतनी ऊर्जा से चार हजार किलो माल ढोया जा सकता है। इसी तरह जहां एक लीटर र्इंधन के खर्च से सड़क पर चौबीस टन माल प्रति किलोमीटर और रेल पर पचासी टन माल प्रति किलोमीटर ढोया जा सकता है वहीं उतने ही र्इंधन में जलमार्ग के रास्ते एक सौ पांच टन माल प्रति किलोमीटर ढोया जा सकता है। जलमार्ग पर चलने वाला दो हजार टन का एक पोत दो सौ ट्रकों और एक पूरी रेलगाड़ी का विकल्प हो सकता है।